Ehdotus NEUVOSTON TÄYTÄNTÖÖNPANOPÄÄTÖS unionin Irlannille myöntämästä rahoitustuesta annetun täytäntöönpanopäätöksen 2011/77/EU muuttamisesta /* COM/2013/0434 final - 2013/0203 (NLE) */





PERUSTELUT Neuvosto myönsi 7. joulukuuta 2010 (täytäntöönpanopäätös 2011/77/EU) Irlannille tämän pyynnöstä rahoitustukea tukeakseen tiukkaa talous- ja rahoitusuudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Irlannissa, euroalueella ja EU:ssa. Komissio on tarkastellut päätöksen 2011/77/EU 3 artiklan 9 kohdan mukaisesti yhdessä Kansainvälisen valuuttarahaston (IMF) ja Euroopan keskuspankin (EKP) kanssa kymmenettä kertaa Irlannin viranomaisten edistymistä sovittujen toimenpiteiden toteutuksessa ja sovittujen toimenpiteiden tuloksellisuutta sekä taloudellisia ja sosiaalisia vaikutuksia. Komissio ehdottaa saamiensa tietojen perusteella tuelle asetettujen talouspoliittisten ehtojen muuttamista. Komissio katsoo, että talouspoliittisiin ehtoihin ehdotetut muutokset ovat tarpeen, jotta voidaan varmistaa ohjelman sujuva toteutus ja ohjelman tavoitteiden saavuttaminen. 2013/0203 (NLE) Ehdotus NEUVOSTON TÄYTÄNTÖÖNPANOPÄÄTÖS unionin Irlannille myöntämästä rahoitustuesta annetun täytäntöönpanopäätöksen 2011/77/EU muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010[1] ja erityisesti sen 3 artiklan 2 ja 7 kohdan, ottaa huomioon Euroopan komission ehdotuksen, sekä katsoo seuraavaa: (1) Neuvosto myönsi (täytäntöönpanopäätös 2011/77/EU[2]) Irlannille tämän pyynnöstä rahoitustukea tukeakseen tiukkaa talous- ja rahoitusuudistusohjelmaa, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Irlannissa, euroalueella ja unionissa. (2) Komissio on tarkastellut täytäntöönpanopäätöksen 2011/77/EU 3 artiklan 9 kohdan mukaisesti yhdessä Kansainvälisen valuuttarahaston (IMF) ja Euroopan keskuspankin (EKP) kanssa kymmenettä kertaa Irlannin viranomaisten edistymistä sovittujen toimenpiteiden toteutuksessa ja sovittujen toimenpiteiden tuloksellisuutta sekä taloudellisia ja sosiaalisia vaikutuksia. (3) Euroopan parlamentin ja neuvoston aikaansaaman poliittisen yhteisymmärryksen johdosta on odotettavissa, että yhteisen lainvalvontamekanismin (YVM) perustamista koskeva lainsäädäntö hyväksytään pian. Tähän liittyen seuraavia EU:n laajuisia pankkien stressitestejä, jotka toteutetaan Euroopan pankkiviranomaisen (EPV) johdolla, ei tehdä vuonna 2013, kuten aikaisemmin odotettiin. (4) YVM:n käyttöönottoa edeltäviä stressitestejä valmisteltaessa ja kun tavoitteena on 1) laatia mielekkäät arvioinnit ennen ohjelman päättymistä ja 2) varmistaa erilaisten arviointien mahdollisimman suuri yhdenmukaisuus, Irlannin olisi toteutettava vuoden 2013 loppuun mennessä joukko valvontatoimenpiteitä, kuten alustava kattava tasearviointi. (5) Irlanti on vahvistanut sitoumuksensa siirtää vastuu vesihuollosta viipymättä paikallisviranomaisilta kansalliselle yleishyödylliselle yhteisölle sekä ryhtyä keräämään kotitalouksilta vesimaksuja. Irlanti on edistynyt hyvin vesihuoltonsa uudistamisessa, josta mainittakoon lainsäädännön hyväksyminen, julkisen vesilaitoksen (Irish Water) perustaminen ja siirtymäprosessin operatiivisten vaiheiden loppuunsaattaminen. Kotitalouksilta perittävien vesimaksujen käyttöönoton lykkäämistä vuoteen 2014 voidaan perustella teknisillä syillä. Tämä ei vaaranna uudistusprosessia kokonaisuudessaan. (6) Näiden seikkojen ja huomioiden perusteella täytäntöönpanopäätöstä 2011/77/EU olisi muutettava, ON HYVÄKSYNYT TÄMÄN PÄÄTÖKSEN: 1 artikla Muutetaan täytäntöönpanopäätöksen 2011/77/EU 3 artiklan 10 kohta seuraavasti: 1) Korvataan a alakohta seuraavasti: ”a) Saatettava ennen ohjelman päättymistä loppuun alustava tasearviointi noudattaen heinäkuun 2013 loppuun mennessä sovittavaa menettelyä. Tämä on osa uuden EU-menettelyn mukaisesti toteutettavien stressitestien valmistelua.” 2) Lisätään alakohta seuraavasti: ”c) Ilmoitettava komissiolle Irish Waterin rahoitusmalli sekä lopullinen aikataulu kotitalouksien vesimaksujen käyttöönotolle vuoden 2014 viimeisellä vuosineljänneksellä.” 2 artikla Tämä päätös on osoitettu Irlannille. 3 artikla Päätös julkaistaan Euroopan unionin virallisessa lehdessä. Tehty Brysselissä Neuvoston puolesta Puheenjohtaja [1] EUVL L 118, 12.5.2010, s. 1. [2] EUVL L 30, 4.2.2011, s. 34.